কক্সবাজার পৌরসভার প্রায় ছয় কোটি টাকার টেন্ডার ভাগাভাগি নিয়ে সরকারদলীয় দুই ঠিকাদার গ্রুপের মধ্যে গতকার বুধবার সংঘর্ষের ঘটনা ঘটেছে। এ সময় উভয় পক্ষের আট জন আহত হয়। পুলিশ ঘটনাস্থল থেকে হেলাল উদ্দিন নামে একজনকে আটক করেছে। এ ঘটনার পর পৌরসভা কর্তৃপক্ষ টেন্ডার  ড্রপিং সাময়িকভাবে বাতিল করে দেয়। কক্সবাজার পৌরসভার নির্বাহী প্রকৌশলী নেছার আহমদ জানান, তার দপ্তরে দরপত্র বাক্স থাকলেও সেখানে কোন ঝামেলা হয়নি। তবে পৌরসভা কম্পাউন্ডের বাইরে গন্ডগোলের খবর শুনে পুলিশকে খবর দেয়া হয়। পুলিশ এসে পরিস্থিতি নিয়ন্ত্রণে আনে। এ ব্যাপারে কক্সবাজার থানার ভারপ্রাপ্ত কর্মকর্তা (ওসি) মোহাম্মদ শাহজাহান জানান, পুলিশ ঘটনাস্থল থেকে হেলাল উদ্দিন নামের একজনকে আটক করেছে।